DA Den Europæiske Unions Tidende CE 84/571

(2004/C 84 E/0648)

SKRIFTLIG FORESPØRGSEL P-0305/04

af Cristiana Muscardini (UEN) til Kommissionen

(2. februar 2004)

Om: Ansøgning om beskyttet oprindelsesbetegnelse for »Sant' Andrea Piemonte«-ris

Den 27. maj 2003 forelagde det italienske landbrugsministerium i medfør af artikel 5 i Rådets forordning (EØF) nr. 2081/92 (1) Kommissionen en ansøgning om registrering af rissorten »Sant' Andrea Piemonte« som BOB.

I en skrivelse af 22. juli til Generaldirektoratet for Landbrug anmodede jeg om nærmere oplysninger om udviklingen i sagen og modtog den 14. august svar fra direktøren, der anførte, at Kommissionens tjenestegrene indgående undersøgte dossieret, og at den, hvis ansøgningen indeholdt alle de påkrævede oplysninger som omhandlet i fællesskabslovgivningen, ville foretage en første offentliggørelse i Den Europæiske Unions Tidende i overensstemmelse med artikel 6 i forordningen.

Nu er der gået seks måneder siden indgivelsen af ansøgningen — frist i henhold til artikel 6, stk. 1, i forordningen for kontrol af de i artikel 4 omhandlede oplysninger — og de kompetente tjenestegrene har endnu ikke underrettet de direkte berørte eller det italienske landbrugsministerium om sagens udfald.

1. Kan Kommissionen forklare grundene til denne uberettigede forsinkelse?

2. Mener den ikke, at det efter overskridelsen af den regelfastsatte frist i det mindste ville have været korrekt i overensstemmelse med reglerne om gennemskuelighed og effektivitet at kontakte de direkte berørte og gøre rede for grundene til forsinkelsen?

3. Hvis forsinkelsen skyldes manglende personale, kunne Kommissionen da ikke foreslå styrkelse heraf eller udnytte en del af de hundredvis af praktikanter, der arbejder for den?

4. Mener den ikke, at et EU, der virkelig står borgerne nært, burde udvise større kunnen i sine forbindelser med de forskellige organer, personer og institutioner, der retter henvendelse til den for at opnå gennemførelse af foranstaltninger omhandlet i lovgivningen?

Svar afgivet på Kommissionens vegne af Franz Fischler

(26. februar 2004)

Kommissionen bestrider ikke de kendsgerninger, som fremlægges af det ærede medlem.

Det er korrekt, at Kommissionen i de senere måneder har været længere om at behandle ansøgninger om registrering i henhold til Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler. Skønt der i 2003 blev foretaget dobbelt så mange registreringer som i 2001, er antallet af ansøgninger, som venter på at blive behandlet også steget.

I bedømmelsen af registreringsansøgningerne, som foregår ved hjælp af fortløbende interne konsultationer, der kræver oversættelser, indgår der komplekse juridiske og tekniske aspekter, som ikke gør det muligt at overlade arbejdet til praktikanter.

Kommissionen er klar over, at det er til stor gene for ansøgerne, at behandlingen af deres registrerings-ansøgninger tager så lang tid, og er derfor i gang med at undersøge, hvad der kan gøres, for at det fremover kan gå hurtigere.

Ansøgningen om registrering af betegnelsen »Sant' Andrea Piemonte« blev først indgivet til Generaldirektoratet for Landbrug den 27. maj 2003. I betragtning af, hvor komplekse spørgsmål der skal behandles i forbindelse med bedømmelsen af en ansøgning, kan man ikke med rimelighed allerede på nuværende tidspunkt anse behandlingen af denne ansøgning for at være ekstremt langvarig.

Generaldirektoratet for Landbrug er i løbende kontakt med det italienske landbrugs- og skovbrugsministerium, som er Kommissionens officielle samarbejdspartner på dette område. Årsagerne til, at det for øjeblikket tager så lang tid at behandle ansøgningerne, er ikke ukendte for ministeriet. Ifølge den kompetencefordeling mellem Kommissionen og medlemsstaten, som er fastlagt i forordningen, kan Kommissionen hverken tage direkte kontakt til den sammenslutning, der har indgivet en registrerings-ansøgning, eller til andre direkte berørte personer.

(1) EFT L 208 af 24.7.1992, s. 1.